
Dėl Andžejaus Milevskio ir Manto BARAUSKO peticijOsE pateiktų siūlymų


Teisingumo ministerija, išnagrinėjusi Andžejaus Milevskio ir Manto Barausko (toliau – Pareiškėjai) peticijose pateiktus siūlymus panaikinti Lietuvos Respublikos bausmių vykdymo kodekso (toliau – BVK) 83 straipsnio 4 punktą, numatantį draudimą taikyti lygtinį paleidimą iš laisvės atėmimo vietų įstaigos asmenims, atliekantiems bausmę už tyčinius nusikaltimus, padarytus laikino sulaikymo, suėmimo vykdymo, arešto arba laisvės atėmimo bausmės atlikimo metu, teikia šią nuomonę.
Paaiškiname, kad lygtinis paleidimas yra įstatyme nustatyta galimybė, kurios taikymas siejamas su individualiu vertinimu, ar bausmės tikslai iš esmės yra pasiekti ir ar asmens resocializacija gali būti toliau vykdoma jam esant laisvėje, nekeliant nepagrįstos rizikos visuomenei. BVK 4 straipsnio 1 dalies 6 punkte įtvirtintas teisingo ir progresyvaus bausmių atlikimo principas, pagal kurį nuteistojo teisinė padėtis, atsižvelgiant į jo nusikalstamo elgesio riziką ir elgesį bausmės atlikimo metu (nustatytų pareigų atlikimą ir draudimų laikymąsi, reagavimą į resocializacijos priemones), gali būti švelninama arba griežtinama. Remiantis šiuo principu, nuteistojo, kuris deda pastangas keisti savo elgesį ir aktyviai dalyvauja resocializacijos procese, teisinė padėtis švelninama – suteikiamos papildomos teisės, atsisakoma tam tikrų apribojimų, be kita ko, atsiranda prielaidos taikyti lygtinį paleidimą iš laisvės atėmimo vietų įstaigos. Ir priešingai – nuteistųjų, kurie tokių pastangų  nededa ir nerodo motyvacijos savo gyvenimo tikslų siekti teisėtais būdais ir priemonėmis, teisinė padėtis griežtinama nustatant papildomas pareigas, ribojant galimybę pasinaudoti tam tikromis teisėmis, tarp jų ir teise būti lygtinai paleistam iš laisvės atėmimo vietų įstaigos. Todėl vadovaujantis minėtu principu, nuteistasis turi dėti visas pastangas ir savo elgesiu įrodyti, kad yra vertas pasitikėjimo, o kartu ir lygtinio paleidimo iš laisvės atėmimo vietų įstaigos. 
BVK 82 straipsnio 1 dalis taip pat numato materialiąsias lygtinio paleidimo sąlygas: nuteistojo nusikalstamo elgesio rizika turi būti žema arba jis turi būti padaręs akivaizdžią pažangą ją mažindamas, taip pat turi būti atlikta įstatyme nustatyta paskirtos laisvės atėmimo bausmės dalis. Taigi, šios sąlygos yra susietos su nuteistojo nusikalstamo elgesio rizika ir jos mažėjimo dinamika.
Atkreipiame dėmesį, kad Pareiškėjų peticijoje siūloma iš esmės sudaryti galimybę taikyti lygtinį paleidimą asmenims, darantiems tyčinius nusikaltimus laisvės atėmimo vietoje – t. y. kai jie jau atlieka bausmę už kitą nusikalstamą veiką. Tai visiškai neatitinka pirmiau minėto teisingo ir progresyvaus bausmės atlikimo principo ir BVK nuostatų, susijusių su lygtinio paleidimo taikymu, kadangi tyčinio nusikaltimo padarymas laikino sulaikymo, suėmimo vykdymo, arešto arba laisvės atėmimo bausmės atlikimo metu objektyviai leidžia daryti išvadą apie didesnį asmens pavojingumą ir aukštesnę nusikalstamo elgesio riziką. Sąmoningas naujo tyčinio nusikaltimo padarymas rodo ne tik neigiamą nuteistojo požiūrį į teisės normas ir nustatytą tvarką, bet ir į jam taikomas resocializacijos priemones. Tai indikuoja, kad resocializacijos tikslai dar nėra pasiekti ir nėra pakankamo pagrindo konstatuoti, jog tolesnis bausmės atlikimas nuteistajam nebėra būtinas ir visuomenė bus saugi nuteistajam toliau bausmę atliekant laisvėje. 
Svarbu pažymėti ir tai, kad BVK 83 straipsnio 4 punkte, kurį siūlo naikinti Pareiškėjai, įtvirtintu ribojimu taikyti lygtinį paleidimą iš laisvės atėmimo vietų įstaigos asmenims, darantiems naujus tyčinius nusikaltimus laikino sulaikymo, suėmimo vykdymo, arešto arba laisvės atėmimo bausmės atlikimo metu, siekiama konstituciškai reikšmingų tikslų – apsaugoti visuomenę nuo pakartotinio nusikalstamo elgesio, užtikrinti viešąjį saugumą, tinkamą bausmės vykdymą ir bausmės tikslų įgyvendinimą. Šie tikslai yra teisėti, o nustatytas draudimas yra tinkamas jiems pasiekti, nes jis taikomas būtent tai nuteistųjų grupei, kurios elgesys bausmės atlikimo metu objektyviai atskleidžia didesnę pakartotinio nusikalstamo elgesio riziką. Atsižvelgiant į tai, BVK 83 straipsnio 4 punkto nuostata turi ir prevencinę paskirtį – ja siekiama bendrosios nusikaltimų ir jų recidyvo prevencijos, nes nuteistieji iš anksto žino, kokios teisinės pasekmės kyla padarius naują tyčinį nusikaltimą laikino sulaikymo, suėmimo vykdymo, arešto arba laisvės atėmimo bausmės atlikimo metu, taip siekiant skatinti laikytis nustatytos tvarkos ir teisės normų bei prisidėti prie saugios bausmių vykdymo aplinkos užtikrinimo.
Kartu atkreipiame dėmesį, kad, skirtingai nei nurodoma A. Milevskio peticijoje, Lietuvos Respublikos Konstitucinio Teismo 2026 m. birželio 11 d. nutarime Nr. KT44 A N4/2026 „Dėl Lietuvos Respublikos bausmių vykdymo kodekso 83 straipsnio 3 punkto (2024 m. gegužės 7 d. redakcija) atitikties Lietuvos Respublikos Konstitucijai“ nagrinėta situacija nėra tapati, lyginant su asmenimis, kurie tyčinius nusikaltimus padarė laikino sulaikymo, suėmimo vykdymo, arešto arba laisvės atėmimo bausmės atlikimo metu. Pastaruoju atveju įstatymų leidėjas nuteistuosius diferencijuoja ne pagal padarytos nusikalstamos veikos pobūdį ar rūšį, bet pagal jų elgesį jau atliekant bausmę ir vertinant šio elgesio reikšmę pakartotinio nusikalstamo elgesio rizikai. Draudimas taikyti lygtinį paleidimą šiai nuteistųjų grupei yra siejamas su paties nuteistojo vėlesniu sąmoningu pasirinkimu padaryti naują tyčinį nusikaltimą jau būnant valstybės kontroliuojamoje aplinkoje. Todėl skirtingas šių asmenų teisinis vertinimas yra pagrįstas objektyviais skirtumais ir neperžengia to, kas būtina visuomenės saugumui užtikrinti.
Paminėtina ir tai, kad BVK 83 straipsnio 4 punkte nustatytas lygtinio paleidimo netaikymas asmenims, atliekantiems bausmę už tyčinius nusikaltimus, padarytus laikino sulaikymo, suėmimo vykdymo, arešto arba laisvės atėmimo bausmės atlikimo metu, nereiškia, kad šie asmenys visais atvejais netenka galimybės išeiti į laisvę anksčiau, nei pasibaigs paskirtos bausmės terminas. Įstatymai numato ir kitus teisinius mechanizmus padėti nuteistiesiems palaipsniui integruotis į visuomenę, mažinant jų izoliaciją nuo jos. Pavyzdžiui, nuteistieji, atitinkantys jiems nustatytus reikalavimus ir atlikę tam tikrą bausmės dalį gali būti išleidžiami trumpam laikui parvykti į namus, pradėti dirbti už laisvės atėmimo vietų įstaigos ribų (BVK 68 ir 69 straipsniai). Taip pat jie gali būti perkelti į atviro tipo bausmės atlikimo vietą (BVK 36 straipsnis), kur jų izoliacija nuo visuomenės minimali (BVK 35 straipsnis), o taip pat jiems gali būti  leidžiama paskutinius tris bausmės atlikimo mėnesius atlikti bausmę Lietuvos Respublikos teritorijoje esančiuose namuose. Be to, nuteistasis gali būti atleistas nuo visos ar dalies bausmės atlikimo ir Seimo priimtu amnestijos aktu arba Respublikos Prezidentui patenkinus jo malonės prašymą.
Atsižvelgiant į tai, kas išdėstyta, siūlytina A. Milevskio ir M. Barausko peticijose pateiktiems siūlymams nepritarti.


Teisingumo ministrė						           		Rita Tamašunienė

